En særlig utfordring var å få en pålitelig oversikt over arbeidsmigrantene innen Kina. Foreløpige beregninger i forkant av tellingen anslo at det var opp imot 145 millioner borgere som har forlatt sine hjemstavner på landet og oppholder seg i mer enn seks måneder av året i byene - men mange av dem uten å ha meldt fra til myndighetene. Slike flyttemeldinger innebærer et visst byråkrati og omregistreringskostnader, og dessuten taper man en del rettigheter man har opparbeidet på sin hjemstavn. Ved folketellingen i 2010 skulle man forsøke å få et sannere bilde ved å garantere at oppgitte opplysninger vil bli anonymiserte og holdt hemmelige, også fra andre myndighetsinstanser.